A. Belousovová, podpredsedníčka NR SR: (2007-03-28):
Vážení páni poslanci, vážené panie poslankyne, pristúpime teraz k druhému a tretiemu čítaniu o návrhu na vyslovenie súhlasu Národnej rady Slovenskej republiky s Tretím dodatkovým protokolom k Ženevským dohovorom z 12. augusta 1949 týkajúcim sa prijatia dodatkového rozoznávacieho znaku . Návrh vlády ste dostali ako tlač 201 a spoločnú správu výborov máte ako tlač 201a. Návrh vlády odôvodní minister zahraničných vecí Slovenskej republiky pán Ján Kubiš a prosím ho, aby sa ujal slova. Nech sa páči, pán minister. J. Kubiš, minister zahraničných vecí SR: Vážená pani predsedajúca, vážené panie poslankyne, vážení páni poslanci, na dnešnom zasadaní pléna Národnej rady by som vám chcel predstaviť vládny návrh na vyslovenie súhlasu s Tretím dodatkovým protokolom k Ženevským dohovorom z 12. augusta 1949 týkajúcim sa prijatia dodatkového rozoznávacieho znaku. Štyri ženevské dohovory z roku 1949 a dva dodatkové protokoly z roku 1977 tvoria základ súboru noriem medzinárodného humanitárneho práva. Ich hlavnou úlohou je zabezpečiť ochranu osôb, ktoré sa nezúčastňujú bojových akcií alebo príslušníkov ozbrojených síl, ktorí sú vyradení z boja, pričom obsahujú aj úpravu rozoznávacích znakov jednotlivých zdravotníckych služieb a národných spoločností. Slovenská republika je zmluvnou stranou všetkých uvedených medzinárodnoprávnych dokumentov. Účelom protokolu, ktorý predkladá vláda Slovenskej republiky na rokovanie Národnej rady SR, je umožniť národným spoločnostiam používanie ďalšieho rozoznávacieho znaku na účely ochrany zdravotníckych jednotiek a zdravotníckych prepravných prostriedkov alebo zdravotníckeho duchovného personálu zariadení alebo zásielok. Ide o rozoznávací znak, ktorý je uvedený v prílohe protokolu tzv. červený kryštál. Tretí dodatkový protokol nadobudol platnosť 14. januára 2007. Protokol má charakter prezidentskej medzinárodnej zmluvy podľa čl. 7 ods. 4 Ústavy Slovenskej republiky, na ktorej vykonanie je potrebný zákon. Keďže používanie a ochrana rozoznávacieho znaku sú v podmienkach Slovenskej republiky upravené v zákone o Slovenskom Červenom kríži a ochrane znaku a názvu Červeného kríža, nebude potrebné v krátkodobom horizonte prijímať ďalšie zákonné opatrenia. V dlhodobej perspektíve sa pripravuje zmena zákona, resp. prijatie úplne nového zákona o Slovenskom Červenom kríži, kde by bolo okrem iného explicitne uvedené používať aj používanie červeného kryštálu. Po vyslovení súhlasu vlády Slovenskej republiky bol protokol za SR podpísaný 25. apríla 2006, po vyslovení súhlasu Národnej rady bude predložený na ratifikáciu prezidentovi Slovenskej republiky. Ratifikačná listina bude uložená u depozitára, ktorým je Švajčiarska spolková rada. Pred nadobudnutím platnosti pre SR bude protokol publikovaný v Zbierke zákonov Slovenskej republiky. Vážená pani predsedajúca, vážené panie poslankyne, vážení páni poslanci, pripomínam, že zahraničný výbor, výbor pre zdravotníctvo a výbor pre obranu a bezpečnosť odporučili Národnej rade SR vysloviť súhlas s protokolom. Dovoľujem si vás preto požiadať, aby Národná rada Slovenskej republiky vyslovila súhlas s Tretím dodatkovým protokolom k Ženevským dohovorom z 12. augusta 1949 týkajúcim sa prijatia  dodatkového rozlišovacieho znaku. Ďakujem vám za pozornosť.